**И Н Ф О Р М А Ц И Ј А**

**О СТАЊУ МАЛОЉЕТНИЧКЕ ДЕЛИНКВЕНЦИЈЕ НА ПОДРУЧЈУ ГРАДА**

**БИЈЕЉИНА**

Програмом рада Скупштине градa Бијељина за 2022. годину предвиђено је разматрање Информације о стању малољетничке делинквенцијемна подручју града Бијељина у претходној, 2021. години. Информација је сачињена на основу података којима располажу Полицијска управа Бијељина, Основни суд Бијељина, Окружно јавно тужилаштво у Бијељини и Центар зa социјални рад Бијељина. Циљ Информације је да се сагледају стање и проблеми у овој области како би се могле предузимати одговарајуће превентивне мjере на сузбијању малољетничког преступништва

Преступништво младих има приоритет у рјешавању код институција чији је задатак да раде на евидентирању, санкционисању, праћењу, превенцији и ресоцијализацији малољетних преступника. То су првенствено центри за социјални рад, полиција, судови и тужилаштва.

Кроз информацију која следи, сумираће се резултати рада институција са посебним освртом на број починилаца кривичних дјела, њихову феноменологију и актуелне проблеме са којима се суочавају малољетници и њихове породице, али и институције у свом раду.

Према малољетницима који се налазе у сукобу са законом примјењују се посебна правила поступања која су уређена Законом о заштити и поступању са дјецом и малољетницима у кривичном поступку („Службени гласник Републике Српске“ брoj 1/11) . Према овом Закону, појам дјетета и малољетника дефинише се на следећи начин:

* Дијете је свако лице које није навршило 18 година;
* Према дјетету, које у вријеме извршења кривичног дјела није навршило 14 година, не могу се изрећи кривичне санкције – то су кривично неодговорна лица и према њима мјере изриче и проводи орган старатељства;
* Малољетницима коју су навршили 14 а нису навршили 18 година, уколико почине кривично дјело, могу се изрећи санкције и друге мјере предвиђене законом

У следећој табели дајемо приказ броја евидентираних малољетника у сукобу са законом (починилаца кривичних дела и прекршаја) добијених од Полицијске управе Бијељина, Окружног јавног тужилаштава у Бијељини, Основног суда у Бијељини и Центра за социјални рад Бијељина.

|  |  |  |  |  |  |
| --- | --- | --- | --- | --- | --- |
| Установа | 2016 | 2017 | 2018 | 2019 | 2020 |
| Центар јавне безбиједности | 34 | 45 | 25 | 38 | 48 |
| Тужилаштво | 90 | 96 | 92 | 98 | 76 |
| Основни суд | 13 | 10 | 68 | 60 | 64 |
| Центар за социјални рад | 34 | 75 | 22 | 38 | 47 |

*Табела 1. Малољетници у сукобу са законом*

1. **Полицијска управа Бијељина**

У седишу које покрива Полицијска управа Бијељина, у току 2021. године, надлежном Тужилаштву достављено је 9 извештаја против 16 малољетна лица починиоца кривичних дјела и то за 4 малољетника узраста од 7-14 година, 4 малољетника узраста од 14-16 година и 8 малољетника узраста од 16-18 година. Три малолетника су женског пола док су 13 мушког пола.

Ова лица починила су 15 кривичних дјела, од чега је: 9 кривичних дјела против имовине , 3 кривична дјела „Тешка крађа“; 4 кривична дјела „Крађа“; 1 кривично дјело „Изнуда“; 5 кривичних дјела против здравља људи, 2 кривична дјела ,,Неовлаштена производња и промет опојних дрога,, , 3 кривична дјела ,, Омогућавање уживања опојних дрога,, 1 кривично дјело против јавног реда и мира, 1 кривично дјело ,,Недозвољена производња и промет експлозивних материја,, .

У предходној години на подручју Полицијске управе Бијељина, није било изрицаних мјера полицијског упозорења.

Полицијска Управа Бијељина у протеклом периоду проводила је низ превентивних активности везаних за малољетнике у сукобу са законом и то: „Школски полицајац“, „Отворена врата“ и „Међународни дан борбе против злоупотребе и коришћења дрога“, којим поводом су подјељење брошуре и промотивни материјал за грађане.

У 2021. години Полицијска Управа није реализовала активности по основу „Плана превентивних активности на спречавању и сузбијању малољетничке делинквенције у основним и средњим школама на подручју Републике Српске“ ученицима седмог разреда основних и првим разредима средњих школа, наставном особљу и родитељима, због пандемије корона вируса.

У активностима које су ипак реализоване, учествовало је 11 полицијских службеника.

Сарадња са надлежним субјектима, Тужилаштвом, Основним судом, Центром за социјални рад, основним и средњим школама и здравственим установама, била је на задовољавајућем нивоу, а сарадња одвијала се континуирано кроз размјену података, информација, консултација, потписивања протокола и сл. У школама је редовно присутан школски полицајац, који сарађује са наставним особљем и ученицима.

Проблеми са којима се сусреће Полицијска Управа Бијељина приликом рада са малољетницима, огледају се у недостатку установа за смјештај и преваспитавање младих, прихватилишта и сл. Оснивањем оваквих установа извршило би се адекватно збрињавање и васпитање малољетника са проблематичним развојем. Овај проблем, Полицијска Управа је у више наврата, истицала надлежним институцијама, владиним и невладиним организацијама, јер су малољетници и даље препуштени улици и понављању кривичних дјела, склона су асоцијалним образцима понашања, ремећењу јавног реда и мира и сл.

1. **Окружно јавно тужилаштво у Бијељини**

У 2021. години Окружно јавно тужилаштво је процесуирало 59 предмет против 69 малољетних лица.

|  |  |  |
| --- | --- | --- |
| Начин рјешавања | Број предмета | Број лица |
| Број нерешених пријава из предходне године | 18 | 20 |
| Број примљених пријава у извештајном периоду | 41 | 49 |
| Укупно пријава у раду | 59 | 69 |
| Непокретање припремног поступка | 38 | 41 |
| Покренуто припремних поступака | 13 | 13 |
| Изречене мјере -заводске | 2 | 2 |
| Изречене мјере- ванзаводске | 11 | 11 |

*Табела 2. Поступање Окружног тужилаштва*

1. **Основни суд у Бијељини**

Подаци Основног суда у Бијељини о броју ријешених предмета према малољетницима у кривичном и прекршајном поступку у 2021. години.

|  |  |  |  |  |  |  |
| --- | --- | --- | --- | --- | --- | --- |
| Број ријешених предмета | Васпитна мјера појачаног надзора органа старатељства | Васпитна мјера појачан надзор родитеља | Заводска мјера упућивање у васпитно-поправни дом | Укор | Број малољетника према којима су изречене мјере | Васпитна мјера појачаног надзора органа старатељства са посебном обавезом укључивања у појединачни и групни третман саветовалишта за младе |
| 12 | 2 | 5 | 2 | 3 | 12 | 0 |

*Табела 3. Кривични реферат*

|  |  |  |
| --- | --- | --- |
| Број малољетника починилаца прекршаја | Број почињених прекршаја по врстама прекршаја | Број изречених мјера по врстама |
| **55** | Прекршаји из области саобраћаја **26**  Прекршаји из области јавног реда и мира **21**  Царина **1**  Прекршаји по Закону о спречавању и сузбијању злупотребе опојних дрога **2** | Укор **31**  Појачан надзор родитеља **2**  Појачан надзор органа стартељства **4**  Ослобођен одговорности **2**  Условна новчана казна  **1**  Одбачај **2**  Прекид поступка **3** |

*Табела 4. Прекршајни реферат*

У предходној 2021. години, запримљено је 11 предмета. Из предходне 2020. године пренет је 1 предмет , а урађено укупно 12 предмета из кривичног реферата малољетника.

Вођени су кривични поступци због чињења следећих кривичних дјела ( 3 телесне повреде, 2 учешћа у тучи, 1 разбојништво, 1 тешка крађа и 1 неовлаштена производња и промет опојних дрога, омогућавање уживања дрога 2. оштећење туђе ствари 1, насилничко понашање 1).

Изречено је 12 васпитних мера и то: 3 судска укора, појачан надзор родитеља 5, појачан надзор органа старатељства 2 и упућивање у васпитно поправни дом 2.

У прекршајном реферату вођен је поступак против 55 малољетника: 26 починилаца прекршаја из области безбедности саобраћаја, 21 из области нарушавања јавног реда и мира, царински прекршај 1 и злупотреба дрога 2.

За наведене прекршаје изречено је: 31 судски укор, 2 појачана надзора органа старатељства и 4 појачана надзора родитеља.

**4. Центар за социјални рад Бијељина**

У 2021. години Центар за социјални рад Бијељина регистровао је око 200 дјеце и малољетника са различитим облицима девијантног/антисоцијалног и асоцијалног понашања. Од тог броја, 56 малољетника је у сукобу са законом; 11 малољетника починило је кривична дјела (3 кривична дјела крађе, 2 кривична дјела неовлаштена производља и промет опојних дрога 4 кривична дјела злоупотреба опојних дрога 1 кривично дјело паљевина и 1 кривично дјело везано за недозвољен промет лекова) ; 45 малољетника извршило је прекршаје (21 прекршаја из Закона о јавном реду и миру и 24 прекршаја из Закона о безбједности саобраћаја). Од једанаест извршених кривичних дјела, 6 је везано за промет и производњу или злоупотребу опојних дрога код малољетника. Ово је засигурно тамна бројка малољетника који су или конзумирали или имали додир са психоактивним супстанцама. Велики број дјеце конзумира психоактивне супстанце а да нису евидентирани као починиоци кривичних дјела. Велики број такве дјеце открије се током свакодневних активности ове установе у раду са породицама и различитом проблематиком породичног система, што захтјева мултидисциплинарни приступ у раду и лијечење.

Изречено је укупно 42 васпитне мјере и то: 25 судских укора, 2 упућивања у васпитно поправни дом, 4 појачаних надзора родитеља, 9 васпитних мјера појачаног надзора органа старатељства, 22 других судских одлука- наредби о непокретању поступка, начело опортунитета.

Континуирано се радило на провођењу изречених васпитних мјера, појачан надзора родитеља (праћено је 3 изречених надзора из 2020. и 4 појачана надзора родитеља из 2021. године) и појачаног надзора органа старатељства ( провођено је 9 надзора органа старатељста из 2020. и 9 појачаних надзора из 2021. године). За починице кривичних дјела, те оне који имају озбиљне проблеме у понашању потребан је интензиван институционални третман али сем васпитно поправног дома у Бања Луци, не постоји друга установа за ресоцијализацију и пружање подршке малољетницима. Недостатак смјештајних капацитета и ресусрса подршке у заједници, додатно отежава рад стручних радника центра, чији се рад ограничава само на краће савјетодавне садржаје. Отварање савјетовалишта за породицу у којем би се интензивније радило са малољетником и породицом уз мултисекторску сарадњу са центром за ментално здравље и другим ресурсима у социјалној средини били би значајан ресурс у локалној заједници.

Упоређујући податке неколико година уназад, примећује се нижи број малољетних извршилаца кривичних дјела, посебно тежих кривичних дела. Далеко већи број је дјеце и младих који испољавају различиту феноменологију асоцијалних образаца понашања и девијантног понашања ( која нису кривична дјела).

Феноменологија извршења кривичних дјела сада је значајно условљена модерним технологијама, друштвеним мрежама и утицајем медија, као и транзицојом кроз коју пролази читаво друштво и савремена породица.

У току 2021. године настављене су активности сарадње са школама на подручју Града Бијељина у оквиру пројекта ,,Брига о дјеци - заједничка одговорност и обавеза,,. Треба напоменути да пројекат ,,Брига о дјеци - заједничка одговорност и обавеза,, реализује Републички педагошки завод уз подршку Министарства здравља и социјалне заштите, Министарства просвјете и културе, Министарства унутрашњих послова и Министарства управе и локалне самоуправе а да су радници Центра за социјални рад стални чланови тима и заједно са другим члановима у оквиру школе раде на рјешавању различитих проблема дјеце и омладине.

Радна група за заштиту и безбједност дјеце на подручју Града Бијељина наставила је активности на решавању случајева високог и средњег ризика код дјеце која су потенцијалне жртве трговине. Иницирано је више активности у циљу отварања Прихватилишта на подручју града Бијељина.

Малољетничка делинквенција и проблеми у понашњу дјеце појављују се на све нижем узрасту дјетета и детерминисани су различитим биолошким и друштвеним факторима. Посебно је важан утицај породице и социјалне средине па се оснивање Савјетовалишта за породицу намеће као једна од могућих услуга у заједници коју у наредном периоду треба промовисати и развијати, као и Прихватлишта да дјецу која су потенцијалне жртве трговине.

**Дневни центар за дјецу у ризику**

Од почетка рада Дневног центра за дјецу у ризику (2017-2021) услугу је користило укупно 105 дјеце, од чега 45 дјевојчица и 60 дјечака. Током 2021.године услугу је користило 34 деце (15 корисника мушког пола, а 19 корисника женског пола), од којих је 9 нових корисника, 3 дјевојчице и 6 дјечака. Два корисника су средњошколске доби, остали корисници су основношколског узраста и то дјеца са друштвено неприхватљивим понашањем/ склона скитњи, бјежању, непослушна дјеца, дјеца ометена породичним приликама, дјеца из породица које су оптерећене разводима бракова, дјеца са проблемима у васпитно образовном процесу, дјеца која тешко прате наставни процес, која бјеже са наставе, која не поштују ауторитет, која имају велики број неоправданих изостанака, дјеца под старатељством, дјеца из хранитељских породица, дјеца са проблемима у адаптацији на социјалну средину, дјеца са различитим проблемима личности итд).

Активности које су се проводиле у Дневном центру за дјецу у ризику одвијале су се кроз:

- подршку у учењу за дјецу која имају проблем у савладавању наставног плана и програма, а која су предложена од стране школе и других институција а упућена су путем Центра за социјални рад;

- организовање индивидуалних и групних третмана са дјецом у ризику;

-организовање радно-окупационих, односно едукативних активности које подстичу развој нових знања и вјештина;

-организовање слободног времена у складу са потребама и интересовањем корисника, организовање пригодних културно-забавних садржаја у оквиру дневног боравка, спортских активности, уређења простора и сл;

-рад на подстицању сарадње међу институцијама.

Током 2021. године, дјеци је пружена подршка и помоћ у учењу из свих предмета, учествовали су у радионичарским активностима (креативног, радноокупационог, едукативног, психолошког и спортског типа). Са дјецом се радило групно и индивидуално.

Свакодневно обављани информативни и савјетодавни разговори са дјецом, родитељима, старатељима, хранитељима.

Подршка у учењу је организована у 498 индивидуално прилагођених часова у трајању најмање пола сата током једне посјете. Обрађени, утврђени, вјежбани и понављани су наставни садржаји свих предмета основне школе (од првог до деветог разреда) те поједини предмети средњих школа. Код редовних корисника који су добијали ову врсту подршке временом се показао знатан напредак у школи у виду поправљања оцјена и успјешног завршетка текуће школске године.

Групни рад у Дневном центру за дјецу у ризику је организован у облику радионица различитог типа. Током ове године организоване су 482 радионице: креативних 181, радноокупационих 149, едукативне 42, психолошке 14 и спортских 96.

Настављена је сарадња са Основним школама са подручја Града Бијељина, Градском управом Града Бијељина и бројним организацијама, хуманитарним удружењима и појединцима, у циљу подршке и помоћи деци из вулнерабилних категорија.

ЗАКЉУЧЦИ

* Јачати капацитете Дневног центра за децу у ризику( повећањем броја и капацитета услуга) као ресурса подршке у превентивним активностима спречавања малолетничке делинквенције и подршке деци у ризику
* Радити на успостављању Саветовалишта за породицу и дјецу
* Наставити са активностима отварања Прихватилишта
* Наставити сарадњу са институцијама, посебно са основним и средњим школама на подручју Града Бијељина

Бијељина, јул 2022. године

**ОБРАЂИВАЧИ**

**ЈУ ЦЕНТАР ЗА СОЦИЈАЛНИ РАД БИЈЕЉИНА**

**ПОЛИЦИЈСКА УПРАВА БИЈЕЉИНА**

**ОКРУЖНО ЈАВНО ТУЖИЛАШТВО**

**ОСНОВНИ СУД У БИЈЕЉИНИ**