

**Полазећи од чињенице** да је локална самоуправа један од темеља уставног уређења, те да је мјесна заједница један од најзначајнијих облика учешћа грађана и грађанки у процесу доношења одлука на локалном нивоу, са најдужом традицијом постојања*.*

**Узимајући у обзир** опредјељење за развој локалне демократије у складу са принципима Европске повеље о локалној самоуправи.

**Свјесни потребе** да се учешће грађана и грађанки у доношењу одлука на локалном нивоу треба побољшати и да га је на најбољи начин могуће остварити кроз мјесну самоуправу, те сарадњу мјесне заједнице и органа јединице локалне самоуправе.

**У жељи** да се грађанима и грађанкама олакша приступ јавним услугама те да се осигура локални развој по мјери сваког грађанина уз премису да „нико не смије бити искључен“.

Узимајући у обзир да је одредбама Закона о локалној самоуправи у Републици Српској и Статута града Бијељине предвиђено да јединицa локалне самоуправе у оквиру својих надлежности обезбјеђујe учешће грађана у локалној самоуправи кроз успостављање и остваривање мјесне самоуправе, те да је Скупштина Града Бијељина представнички орган, орган одлучивања и орган креирања и спровођења политика Града, Скупштина Града Бијељина је на \_\_\_ сједници, одржаној дана\_\_.\_\_. 2022. године, усвојила:

**ВИЗИЈУ РАЗВОЈА МЈЕСНИХ ЗАЈЕДНИЦА НА ПОДРУЧЈУ ГРАДА БИЈЕЉИНА**

1. Визија развоја мјесних заједница темељи се на следећим принципима:

**I Репрезентативност.** У избору органа мјесних заједница треба обезбиједити учешће што већег броја различитих категорија становништва, како би се постигла њихова пропорционалност заступања и рада, нарочито водећи рачуна о младима, женама и социјално искљученим категоријама.

**II Одговорност.** Mјесна заједница мора бити одговорна према својим грађанима и грађанкама, али и према локалним властима. Легитимно изабрани представници мјесних заједница требају одговорно вршити функције које су им додјељене.

**III Инклузивност.** Повећати укљученост свих грађана у рад и активности мјесних заједница, нарочито жена, младих и социјално искључених група.

**IV Координација.** Унаприједити координацију, комуникацију и међусобну сарадњу између мјесних заједница и органа локалне власти, као и између мјесних заједница и грађана и осталих актера од значаја за развој мјесне заједнице као што су организације цивилног друштва, комунална предузећа, локалне јавне институције, не ограничавајући се на наведено.

**V Транспарентност и хијерархија.** Смањити могућности за злоупотребе, осигурати законитости и одговорност у раду мјесних заједница, као и отвореност за јавност и доступност информација.

**VI Професионализација и оспособљеност представника мјесних заједница.** Повећати ниво професионализације и оспособљености представника мјесних заједница кроз континуирану едукацију и обуку, те осигуравање пријеноса стеченог знања и искустава на све будуће представнике мјесних заједница.

**VII Независност и деполитизација.** Настојати омогућити независно и деполизитовано функционисање мјесних заједница, као представника заједнице и грађана и грађанки у пословима заступања њихових интереса, кроз независно доношење одлука у складу са законским оквиром и Статутом.

**VIII Демократско одлучивање и партиципативност.** Као принцип који ће осигурати демократско право на учешће у одлучивању, као и право да грађани и грађанке имају право да бирају и буду бирани на позиције у органима мјесне заједнице.

1. Визија развоја мјесних заједница на подручју Града Бијељина спроводиће се кроз четири сљедећа модела мјесних заједница:

* Мјесна заједница као простор за заговарање и приступ управи;
* Мјесна заједница као мјесто за пружање услуга становништву;
* Мјесна заједница као простор за учешће грађана и грађанки;
* Мјесна заједница као друштвени центар.

1. Визија развоја мјесних заједница кроз модел **Мјесна заједница као простор за заговарање и приступ управи** спроводиће се кроз сљедеће идентификоване функционалне области:

* Ефикасно укључивање мјесних заједница у процесе промјене и примјене прописа који се тичу мјесне самоуправе;
* Редовно укључивање мјесних заједница у процес израде и усвајања програма капиталних инвестиција, буџета, стратешких планова развоја, урбанистичко-планске документације, као и у других докумената од значаја и интереса за грађане и грађанке у мјесним заједницама;
* Обезбиједити транспарентан систем приоритизације пројеката који ће се финансирати у мјесним заједницама;
* Системско и институционализовано уређење протока информација између Градске управе и мјесних заједница, као и Скупштине града и мјесних заједница;
* Годишње планирање рада мјесне заједнице и извјештавање о раду мјесне заједнице;
* Успостављање ефикаснијег рада Савјета мјесне заједнице, кроз уређење рада савјета свих мјесних заједница доношењем пословника о раду.

1. Визија развоја мјесних заједница кроз модел **Мјесна заједница као мјесто за пружање услуга становништву** спроводиће се кроз сљедеће идентификоване функционалне области:

* Стварање услова да мјесна заједница буде препозната као мјесто гдје грађани и грађанке остварују своја права и рјешавају проблеме;
* Регулисати начин информисања грађана о раду мјесне заједнице и услугама које пружа, као и начине достављања притужби у име грађана на комуналне и друге услуге;
* Одредити листу услуга које ће савјети мјесних заједница пружати грађанима, а затим ће успоставити системе за редовно прикупљање релевантних информација;
* Осигурање претпоставки за квалитетнији рад мјесне заједнице (опремање и реконструкција просторија, формализација услова и начина кориштења простора, програми обука за особе задужене за рад мјесне заједнице, и др);
* Унапређење сарадње између надлежних организационих јединица у Градској управи Града Бијељина, јавних предузећа и мјесних заједница како би се обезбиједиле одговарајуће комуналне услуге грађанима, подржале акције зашите животне средине и осигурали планови и подршка дјеловању у кризним ситуацијама.
* Оснажити капацитете Савјета мјесних заједница како би се на одговарајући начин евидентирало коришћење свих финансијских и нефинансијских средства која се прикупе посредством органа МЗ.

1. Визија развоја мјесних заједница кроз модел **Мјесна заједница као простор за учешће грађана** спроводиће се кроз сљедеће идентификоване функционалне области:

* Развој сарадње са невладиним организацијама, нарочито сарадње са удружењима која заступају интересе младих, жена и особа са инвалидитетом (посебно рањивих категорија у руралним подручјима) и јачање свијести о улози невладиних организација и могућностима за конкретну сарадњу мјесних заједница са невладиним организацијама кроз израду и реализацију пројеката;
* Дефинисати форум као начин учешћа грађана у доношењу одлука у мјесним заједницама.
* Укључивати представнике мјесних заједница у рад сталних и привремених тијела Скупштине града, као чланове или у улози посматрача/савјетодаваца.

1. Визија развоја мјесних заједница кроз модел **Мјесна заједница као друштвени центар** спроводиће се кроз сљедеће идентификоване функционалне области:

* Наставити праксу издвајања средстава за културне и спортске манифестације у мјесним заједницама, са већим акцентом на мјесто и улогу савјета мјесне заједнице, првенствено кроз одабир ових манифестација од стране грађана и организацију и провођење ових манифестација од стране органа мјесних заједница.
* Иницирати сарадњу мјесних заједница појединачно са грађанима, привредним друштвима, дијаспором, удружењима грађана, да пруже подршку савјетима мјесних заједница, нпр. израда пројектних апликација, ИТ помоћ, помоћ старијим лицима, организовање културних и спортских манифестација.
* Формално-правно уређење кориштења просторија мјесне заједнице као друштвеног центра, центра културе и спорта.

1. Предлаже се да градоначелник Града Бијељина у периоду од најкасније 90 дана од дана усвајања ове Визије, путем својих стручних служби изради оперативни план имплементације ове Визије за период 2023-2027. година. Оперативни план неопходно је да одреди временске рокове за имплементацију свих мјера и активности које су идентификоване оперативним планом, неопходна финансијска средства, одговорне организационе јединице за њихову имплементацију, начине мјерења учинка и надзора над имплементацијом плана и Визије, као и динамику извјештавања Скупштине града на годишњој основи.
2. Кроз израду оперативног плана нарочито је важно да се осигура идентификација и укључивање мјера и активности које ће омогућити што веће укључивање различитих категорија становништва у органе мјесних заједница, чиме би се осигурала репрезентативност и пропорционалност заступања и рада, нарочито водећи рачуна о заступљености жена и младих.